
LIETUVOS RESPUBLIKOS SEIMO
 ETIKOS IR PROCEDŪRŲ KOMISIJA

IŠVADA

DĖL MIŠKŲ ĮSTATYMO NR. I-67 1, 7 STRAIPSNIŲ PAKEITIMO ĮSTATYMO PROJEKTO NR. XIIP-1381 (2) SVARSTYMO PROCEDŪRŲ
2015-06-10   Nr. 101-I-3
Vilnius

Seimo Etikos ir procedūrų komisija (toliau – Komisija): Leonardas Talmontas, Saulius Bucevičius, Vida Marija Čigriejienė, Algimantas Dumbrava, Edmundas Jonyla, Jonas Kondrotas, Orinta Leiputė, Vytautas Saulis, Valerijus Simulikas, Kazys Starkevičius, gavusi Lietuvos Respublikos Seimo Aplinkos apsaugos komiteto (toliau – Komitetas) pirmininko Algimanto Salamakino kreipimąsi dėl Miškų įstatymo Nr. I-67 1, 7 straipsnių pakeitimo įstatymo projekto Nr. XIIP-1381(2) (toliau – Projektas) svarstymo procedūrų ir vadovaudamasi Lietuvos Respublikos Seimo statuto (toliau – Seimo statutas) 78 straipsnio 1 dalies 3 punktų nuostatomis, atliko tyrimą.
Etikos ir procedūrų komisija nustatė:
Komiteto pirmininkas Algimantas Salamakinas 2014 m. liepos 2 d. raštu Nr. V-2014-3725 kreipėsi į Lietuvos Respublikos Seimo Etikos ir procedūrų komisiją dėl Projekto svarstymo procedūrų. A. Salamakinas prašė įvertinti, ar Vakarų Lietuvos medienos perdirbėjų ir eksportuotojų asociacijos (toliau – Asociacija) 2014 m. birželio 23 d. rašte išdėstytos abejonės dėl Seimo statuto nuostatų pažeidimo svarstant Projektą yra pagrįstos. 
Komisija savo išvadoje rėmėsi Komiteto 2014 m. liepos 2 d. rašte Nr. V-2014-3725, Asociacijos 2014 m. birželio 23 d. rašte, 2014 m. birželio 18 d. Komiteto posėdžio protokolo išraše Nr. 107-P22 bei 2014 m. birželio 18 d. Komiteto posėdžio garso įraše pateikiama informacija.

Projektą 2013 m. gruodžio 17 d. Seimo posėdžių sekretoriate užregistravo grupė Seimo narių. Projektas 2014 m. balandžio 10 d. pateiktas svarstyti Seime. Seimas, vadovaudamasis Statuto 144 straipsnio 2 dalies nuostata, toliau nagrinėti arba tobulinti Projektą pagrindiniu komitetu paskyrė Aplinkos apsaugos komitetą, papildomu – Kaimo reikalų komitetą.

Projektui buvo teikiama daug pastabų ir pasiūlymų, taip pat ir Seimo nario Jurgio Razmos pasiūlymas, įregistruotas 2014 m. birželio 18 d.

Projektas Komitete buvo svarstomas 2014 m. birželio 18 d.. Svarstymui išvadų rengėjai buvo parengę išvados projektą, į kurį buvo sudėtos visos pastabos ir pasiūlymai dėl teikiamo Projekto. Į išvados projektą nebuvo įtrauktas Seimo nario Jurgio Razmos pasiūlymas, nes jis užregistruotas tą pačią dieną, kurią vyko Projekto svarstymas Komitete. Seimo nario pasiūlymas buvo išdalintas Komiteto nariams posėdžio metu ir dėl jo buvo balsuojama atskirai.

Komitetas 2014 m. birželio 18 d., įvertinęs visas pastabas ir pasiūlymus, pateikė savo išvadą ir 2014 m. birželio 19 d. Seimo posėdžių sekretoriate įregistravo Komiteto patobulintą Projekto antrą variantą. 
Asociacija savo 2014 m. birželio 23 d. rašte teigia, kad Komiteto patobulintas Projekto antras variantas parengtas pažeidžiant Seimo statutą ir savo turiniu iš esmės prieštarauja pirminiam įstatymo projektui, todėl antras Projekto variantas negali būti laikomas patobulinta pirminio įstatymo projekto versija. Asociacija taip pat nurodo, kad Komiteto 2014 m. birželio 18 d. išvadoje Nr. 107-P-22 nurodyta, kad yra atmetamas 2014 m. birželio 18 d. Seimo nario J. Razmos pasiūlymas, nors jis dar nebuvo įregistruotas ir todėl net nebuvo svarstytas Komiteto posėdyje. 
Komiteto 2014 m. birželio 18 d. posėdžio protokolo išraše Nr. 107-P-22 yra nurodyta, jog vyko balsavimas dėl Seimo nario J. Razmos pasiūlymo Miškų įstatymo 1, 7 straipsnių pakeitimo ir papildymo įstatymo projektui Nr. XIIP-1381, šiam pasiūlymui nepritarta bendru sutarimu. 

Susipažinus su Komiteto posėdžio garso įrašu, daroma išvada, kad svarstant Projektą Komiteto posėdyje (klausimas pradėtas svarstyti 10.10 val.) J. Razmos pasiūlymas nebuvo nagrinėjamas. Komiteto biuras šį pasiūlymą Komiteto nariams pateikė apie 11.30 val. ir jis buvo Komitete svarstomas bei bendru sutarimu priimtas sprendimas pasiūlymą atmesti.

Seimo valdyba 2008 m. birželio 6 d. (aktuali redakcija 2008 m. rugpjūčio 17 d.) yra patvirtinusi Įstatymų ir kitų teisės aktų projektų klausymų ir svarstymo Seimo komitetuose, komisijose tvarkos aprašą (toliau – Aprašas). Apraše yra reglamentuojama įstatymų ir kitų teisės aktų projektų svarstymo Seimo komitetuose, komisijose organizavimo tvarka ir svarstymo rezultatų įforminimas. Apraše pateikiama išvados forma, numatanti, kad išvadoje turi būti nurodoma ekspertų, konsultantų, specialistų pasiūlymai; piliečių, asociacijų, politinių partijų ir kitų suinteresuotų asmenų pasiūlymai; valstybės ir savivaldybių institucijų ir įstaigų pasiūlymai; subjektų, turinčių įstatymų leidybos iniciatyvos teisę, pasiūlymai; komiteto sprendimas ir pasiūlymai.
Įstatymų projektų svarstymo pagrindiniame komitete tvarką nustato Seimo statuto 149 straipsnis. Pažymėtina, kad šio straipsnio 2 dalis numato, kad komiteto posėdyje svarstomi tik tie asmenų, turinčių iniciatyvos teisę, pateikti pasiūlymai ir pastabos dėl įstatymo projekto, kurie buvo pateikti likus ne mažiau nei 2 valandoms iki komiteto posėdžio. Vadovaudamasis šia Seimo statuto norma, Komitetas turėjo teisę 2014 m. birželio 18 d. nesvarstyti Seimo nario J. Razmos pasiūlymo, kadangi jis buvo įregistruotas 2014 m. birželio 18 d. 9.40 val., o Komiteto posėdyje Projektą buvo numatyta svarstyti 10.10 val., t.y. nepraėjus 2 valandoms nuo pasiūlymo įregistravimo. Pradėjus svarstyti Projektą Komiteto posėdyje (klausimo pradžia 10.10 val.) J. Razmos pasiūlymas nebuvo nagrinėjamas. Komiteto biuras šį pasiūlymą Komiteto nariams pateikė apie 11.30 val. ir jis buvo Komitete svarstomas bei bendru sutarimu priimtas sprendimas pasiūlymą atmesti.

Vadovaudamasis Seimo statuto 150 straipsniu, Komitetas gali pritarti iniciatorių pateiktam arba komiteto patobulintam įstatymo projektui ir komiteto išvadoms. 
Konstitucinis Teismas 2014 m. sausio 24 d. savo nutarime nenurodė, jog negali būti registruojamas antras projekto variantas, savo turiniu prieštaraujantis ar besiskiriantis nuo pirminio projekto varianto.
Etikos ir procedūrų komisija nusprendė:
2014 m. birželio 18 d., Aplinkos apsaugos komitete priimant pagrindinio komiteto išvadą dėl Miškų įstatymo Nr. I-67 1, 7 straipsnių pakeitimo įstatymo projekto Nr. XIIP-1381(2) nebuvo pažeistos Lietuvos Respublikos Seimo statuto 149 straipsnio nuostatos, reglamentuojančios įstatymo projekto svarstymą pagrindinio komiteto posėdyje.

Pritarta bendru sutarimu
Komisijos pirmininkas                                                                                           Leonard Talmont
